"(i) Sekao sa thadiso ya lokwalo/Buka Leina la lokwalo: Masego Mokwadi : Gomolemo Mokae E gatisitswe le go phasaladiwa ke Maskew Miller Longman Tlhotlhwa : R65.00 Rre Gomolemo Mokae o atlegile go re itsise ka bosetlhogo, matshosetsi, le ditiro tse di bosula tsa tlhaolele. O re bopetse setshwantsho sa bosetlhogo jo bo neng bo aparetse bao ba neng ba le kgatlhanong le mmuso wa tlhaolele. Lokwalo lwa gagwe, Masego, lo lo gatisitsweng le go phasalatswa ke ba Maskew Miller Longman, ke lokwalo lo lo nang le kgogedi go mmuisi. Lo bontsha dikakanyo tse di boteng le boitlhamedi jo bo tseneletseng. Ditsebe tsa lona di sireleditswe ka sesireletsi se se botsatsa, e bile le tlhotlhwa ya lona ke e e maleba. Ke lokwalo lo lo ka buisiwang ke botlhe, bagolo le bana. Ditiragalo tsa lona di dira gore mmuisi a tlotle bagale ba ntwa ya kgololosego, go na le go ba utlwela botlhoko. Kgang ya lokwalo lo, e ikaegile ka lekgarejana, Masego, le le kopaneng le dikgwetlho tse dintsi mo botshelong. O nnile le dikamano le batho ba le bantsi ba ba neng ba tlhokofadiwa ke mmuso wa tlhaolele. Setaele sa gagwe ke se se tletseng tlhotlheletso. O neela dikgang ka tsela e e leng gore o tlaa batla go buisetsa pele o utlwe gore kgang e, e felela kae. Ke dumela gore padi e, e ka dira sentle le go kgatlhegelwa ke batho ba le bantsi. Mosekaseki – Dikgang Molefe 60"